A Tanács határozata
(1992. december 21.)
a félvezető termékek topográfiája oltalmának az Amerikai Egyesült Államokból és egyes területekről származó személyekre való kiterjesztéséről
(93/16/EGK)
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre,
tekintettel a félvezető termékek topográfiájának oltalmáról szóló, 1986. december 16-i 87/54/EGK tanácsi irányelvre [1] és különösen annak 3. cikke (7) bekezdésére,
tekintettel a Bizottság javaslatára,
mivel a félvezető termékek topográfiájának oltalma iránti jog a Közösségben azon személyeket illeti meg, akik a 87/54/EGK irányelv 3. cikkének (1)-(5) bekezdése alapján oltalomra jogosultnak minősülnek;
mivel ez az oltalom tanácsi határozattal kiterjeszthető olyan személyekre, akiket az az említett rendelkezések alapján nem illet meg;
mivel ezen oltalom kiterjesztéséről lehetőleg az egész Közösségre nézve kell dönteni;
mivel ezen oltalmat egyes országok és területek tekintetében az 1992. december 31-én hatályát vesztő 90/511/EGK határozatnak [2] megfelelően korábban ideiglenes alapon kiterjesztették;
mivel ezen oltalmat kiterjesztették az Amerikai Egyesült Államokból származó gazdasági társaságokra és más jogi személyekre, miután a 90/541/EGK bizottsági határozat [3] megállapította, hogy az Egyesült Államok 1992. december 31-ig eleget tesz a 90/511/EGK határozat 1. cikkének (2) bekezdésében megállapított viszonossági feltételnek;
mivel az Egyesült Államok megfelelő jogszabályokkal rendelkezik, és nemzeti jogszabályai alapján várhatóan továbbra is oltalomban részesíti a félvezető termékek topográfiáját, valamint ezen oltalom megszerzését a Közösség tagállamaiból származó olyan személyek számára is lehetővé teszi, akiket a 87/54/EGK irányelv alapján az oltalom megillet;
mivel egyes, megfelelő jogszabályokkal még nem rendelkező területek ezen oltalomról várhatóan rendelkezni fognak, és annak megszerzését a Közösség tagállamaiból származó fenti személyek számára a lehető legrövidebb időn belül lehetővé teszik;
mivel a Közösség valamennyi tagállama meghozta a nemzeti intézkedéseket a 87/54/EGK irányelv végrehajtására;
mivel indokolt, hogy fenti oltalmat csupán egy évre terjesszék ki az Egyesült Államokra, időt hagyva ezáltal a kölcsönös korlátlan oltalom intézményesítéséhez szükséges eljárás lefolytatására;
mivel az is indokolt, hogy az adott oltalom kiterjesztését a fent említett területekre ideiglenes jelleggel továbbra is fenntartsák, időt biztosítva ily módon a kölcsönös korlátlan oltalom feltételeinek megteremtéséhez,
ELFOGADTA EZT A HATÁROZATOT:
1. cikk
(1) A tagállamok a 87/54/EGK irányelvben előírt oltalmat a következők szerint terjesztik ki:
a) azon természetes személyeket, akik az Amerikai Egyesült Államok vagy a határozat mellékletében felsorolt valamely terület állampolgárai, illetve akik szokásos tartózkodási hellyel rendelkeznek az Amerikai Egyesült Államok területén vagy a fenti területek valamelyikén, ugyanolyan elbánásban kell részesíteni, mint a tagállamok állampolgárait;
b) az Amerikai Egyesült Államok és a mellékletben felsorolt területek gazdasági táraságait vagy más jogi személyeit, amelyek ezen országban vagy e területeken valóságos és működő ipari vagy kereskedelmi telephellyel rendelkeznek, olyan elbánásban kell részesíteni, mintha valamely tagállam területén rendelkeznének valóságos és működő ipari vagy kereskedelmi telephellyel.
(2) Az (1) bekezdés b) pontja csak akkor alkalmazható, ha a tagállamnak a 87/54/EGK irányelv alapján oltalomra jogosult gazdasági társasága vagy más jogi személye az Egyesült Államokban vagy a kérdéses területen oltalomban részesül.
(3) Azt, hogy az Amerikai Egyesült Államok vagy a mellékletben felsorolt területek teljesítik-e a (2) bekezdésben előírt feltételeket, a Bizottság állapítja meg, és tájékoztatja arról a tagállamokat.
2. cikk
Ezt a határozatot 1993. január 1-jétől kell alkalmazni.
A tagállamok az e határozat szerinti oltalmat 1994. december 31-ig terjesztik ki az 1. cikkben említett személyekre.
Az Amerikai Egyesült Államok esetében e határidő 1993. december 31.
A 90/511/EGK határozat vagy az e határozat alapján szerzett kizárólagos jogok a 87/54/EGK irányelvben meghatározott időszakra változatlanul fennmaradnak.
3. cikk
Ennek a határozatnak a tagállamok a címzettjei.
Kelt Brüsszelben, 1992. december 21-én